b"\n_START_ARTICLE_\nTurteldue\n_START_SECTION_\nBeskrivelse\n_START_PARAGRAPH_\nTurtelduen er en ganske liten due med en lengde p\xc3\xa5 cirka 28 cm, noe som er bortimot samme st\xc3\xb8rrelse som tyrkerdue og noe mindre enn en skogdue. Fuglen har en r\xc3\xb8dbrun farge p\xc3\xa5 oversiden med svarte flekker ettersom hver fj\xc3\xa6r er svart i midten med r\xc3\xb8dbrune kanter. Hodet, halsen og brystet er gr\xc3\xa5tt med graderinger mot himmelbl\xc3\xa5tt. Undersiden er hvit eller gr\xc3\xa5hvit, og halestjerten er svart med hvite fj\xc3\xa6rspisser. P\xc3\xa5 hver side av halsen finnes et felt med adskilte svart og hvite streker. Det er ingen forskjell p\xc3\xa5 kj\xc3\xb8nnene.\n_START_SECTION_\nI kulturen\n_START_PARAGRAPH_\nTurtelduer er et symbol p\xc3\xa5 trofast kj\xc3\xa6rlighet, antagelig p\xc3\xa5 grunn av bibelske referanser som eksempelvis i H\xc3\xb8ysangen i Det gamle testamente, dens melankolske uttrykk, og det faktum de danner faste parforhold. I Det nye testamente nevnes to turtelduer som ble ofret ved Jesu f\xc3\xb8dsel. I Europa under renessansen ble fuglen ofte avbildet i billedkunsten som fugl F\xc3\xb8niks\xe2\x80\x99 hengivne partner. Poeten Robert Chesters dikt \xc2\xabLove's Martyr\xc2\xbb (\xc2\xabKj\xc3\xa6rlighetens martyr\xc2\xbb) er en utvikling av denne symbolikk og ble utgitt i en diktsamling p\xc3\xa5 teamet hvor blant annet William Shakespeares dikt \xc2\xabThe Phoenix and the Turtle\xc2\xbb der \xc2\xabTurtle\xc2\xbb refererer til turtelduen._NEWLINE_Turtelduen forkommer i en rekke folkesanger om tapt kj\xc3\xa6rlighet, blant annet p\xc3\xa5 et album av Ralph Vaughan Williams. Turtelduen nevnes ogs\xc3\xa5 i julesangen \xc2\xabTwelve Days of Christmas\xc2\xbb som en gave p\xc3\xa5 juleaften som den sanne kj\xc3\xa6rlighet gir: \xc2\xabmy true love gives to me\xc2\xbb."